Șeful de campanie al lui Barna îl acuză pe Orban că dă informații ”la limita fake-news-ului”/ Drulă: ”Alegerile pot fi câștigate din turul I doar dacă ești Nicolae Ceaușescu la al XIV-lea Congres”

Deputatul Cătălin Drulă, șeful de campanie al lui Dan Barna, l-a acuzat pe președintele PNL , Ludovic Orban, că face afirmații ”la limita fake-news-ului”, după ce liberalul a afirmat că actualul șef al statului poate câștiga un nou mandat încă din primul tur. Drulă i-a amintit lui Orban că alegerile pot fi decise din primul tur de scrutin doar dacă un candidat obține 50%+1 din numărul total al alegătorilor, nu din numărul celor care vin la vot.

”Conform Constituției actuale, pentru a câștiga din primul tur, candidatul trebuie să fie votat de 50%+1 din NUMĂRUL TOTAL de alegători înscriși pe liste, NU 50%+1 din cei PREZENȚI la vot. Adică sunt necesare 9.154.045 voturi, conform listelor actuale. La prezența tipică (de ex. Tur 1 2014 – 9.723.232 de alegători), asta înseamnă că ar trebui ca un candidat să ia 95% din voturile exprimate ca sa câștige din primul tur. Evident, așa ceva este practic imposibil. Se poate, dar doar dacă ești Nicolae Ceaușescu la al XIVlea Congres”, a scris Cătălin Drulă.

Acesta crede că miza importantă este ca Viorica Dăncilă să nu intre în turul II, iar astfel PSD să nu aibă ocazia redresării.

”Informația că Iohannis poate câștiga din primul tur, spusă de Ludovic Orban astăzi, este la limita fake-news-ului (…) Fac apel la Ludovic Orban ca șef de campanie al PNL să păstreze această luptă corectă și să nu mai inducă ideea că ar putea să nu existe un tur 2. De asemenea, îi cer să-și convingă candidatul, pe dl. Iohannis, să accepte o dezbatere cu Dan Barna”, a mai afirmat Drulă.

PNL poate câştiga alegerile prezidenţiale încă din primul tur, la o diferenţă foarte mare de al doilea clasat, a declarat, joi, la Târgovişte, preşedintele Partidului Naţional Liberal, premierul desemnat, Ludovic Orban, relatează Agerpres.

„Avem de câştigat o campanie. Bătălia în 2014 a fost o bătălie extrem de grea, ne-am luptat cu poştaşii care duceau pliante cu minciuna gogonată că Iohannis taie pensiile, ne-am luptat cu şefii de post care nu ne lăsau să facem campanie şi care-i ameninţau pe români, ne-am luptat cu toate serviciile deconcentrate, ne-am luptat, practic, cu aproape întreg aparatul de stat şi cu toţi primarii care ne împiedicau să realizăm campania. Cu toate astea, în 2014, Klaus Iohannis a câştigat alegerile şi le-a câştigat fără drept de apel în turul II. Vă cer ca în 2019 să câştigăm alegerile din primul tur, putem fără nicio problemă să câştigăm alegerile încă din primul tur cu un scor la care nu se aşteaptă nimeni. Vă garantez că avem această capacitate de a le câştiga chiar la o diferenţă foarte mare de al doilea clasat, atât datorită faptului că preşedintele Iohannis este singurul candidat la Preşedinţie care are statura necesară, experienţa necesară şi capacitatea de a transforma în bine România, cât şi datorită organizaţiei extraordinare a PNL de aici şi care sunt convins că se va bate cu toată tăria pentru a câştiga alegerile în fiecare localitate”, a afirmat Ludovic Orban.

Conform Legii pentru alegerea Președintelui României, este declarat ales candidatul care a întrunit, în primul tur de scrutin, majoritatea de voturi ale alegătorilor înscriși în listele electorale permanente. În cazul în care niciunul dintre candidați nu a întrunit această majoritate, se organizează al doilea tur de scrutin, la care participă numai primii 2 candidați stabiliți în ordinea numărului de voturi obținute în primul tur. Este declarat ales candidatul care a obținut cel mai mare număr de voturi valabil exprimate.

La 31 iulie 2019, potrivit Autorității Electorale Permanente, numărul total al cetățenilor cu drept de vot era de 18.963.792, ceea ce înseamnă că pentru a câștiga din primul tur un candidat trebuie să obțină peste 9,4 milioane de voturi.

Foto: Cătălin Drulă/ Facebook